**בנות מכות: כינון נשיות אפריקאית אלימה בבית ספר יסודי של מעמד הפועלים**

התקציר נעשה על סמך:

Deevia Bhana, "Girls hit! Constructing and Negotiating Violent African femininities in a Working-Class Primary School", *Discourse: Studies in the Cultural Politics of Education,* 2008, vol. 29, No. 3, pp. 401-415

כידוע, דרום אפריקה מציגה תמונה עגומה של אלימות מינית ואלימות על רקע מגדרי בבתי הספר. הפיכתו של בית הספר למקום לא בטוח עבור בנות, במיוחד על רקע מגיפת האיידס, והאופנים הרבים של הפיכת בנות לקורבן נדונו בהרחבה בספרות המחקרית. אך המחקרים מתמקדים ברובם במסגרות הפטריארכאליות וברקע הסוציו-תרבותי כגורמים לאלימות הבית ספרית והם מתעלמים מצורות ההתמודדות של הבנות עם אלימות בבתי הספר. בשיח החינוכי האלימות נתפשת כתחום שבו בנים מממשים את הגבריות שלהם, ואילו הבנות אמורות לגלות מידות טובות, להיות פסיביות ושקטות. תפישה זאת מצמצמת את התלמידות לסטריאוטיפ הומוגני ומתעלמת מהאפשרויות של צורות נשיות מגוונות. במחקרים נתפשת נוכחות התלמידות האפריקאיות כנוכחות הקורבן לנוכח האלימות הגברית. אין ספק כי מסגרת התייחסות הזאת היא הכרחית, אך היא אינה מסגרת יחידה ולכן אינה מספקת. הן החוקרים והן המחנכים מתעלמים מאסטרטגיות ההישרדות השונות שמפתחות הבנות.

הדבר נכון גם לגבי הנשים האפריקאיות: בהקשר האפריקאי של מלחמות, רעב ועוני, נשים נראות בראש ובראשונה לא במונחים של חוסן למול פגעים חברתיים וכלכליים אלא כאובייקט של חמלה. חוקרים רבים נוטים לתפישה הדיכוטומית של בנים כמבצעי האלימות ובנות כקורבן, מה שיוצר ניגודיות פנימית בין הגבריות האפריקאית המאיימת לבין נשיות האפריקאית התמימה. יחד עם זאת, הנשים האפריקאיות ממעמד הפועלים אינן רק קורבן של אלימות הגברים; על רקע המצב הכלכלי המתדרדר, אי וודאות כללית ועלייה ברמת הפשע, הנשים הן בעת ובעונה אחת גם קורבנות וגם מבצעות האלימות. כך הן חוצות את גבולות הנשיות לפי התפישה המקובלת. ניתן לומר כי התפישה הדיכוטומית של אלימות כתחום גברי וראיית נשים כקורבן פסיבי אינה תואמת את המציאות המורכבת והחוויות האמיתיות של נשים אפריקאיות הן מגוונות הרבה יותר.

המחקר הנוכחי מנסה לבחון את הנושאים הללו בהקשר של כינון זהויות מגדריות בבית ספר יסודי עירוני בעיר דרבן שבדרום אפריקה. בית הספר ממוקם במחוז שחווה אלימות פוליטית רבה, באזור שמתאפיין באבטלה גואה, פערים חברתיים עמוקים, עוני, איידס ואלימות. המחקר מתמקד בתלמידים ותלמידות בגיל 7-9 ומנסה להבין את חוויות האלימות של הבנות ואת השימוש שהן עושות באלימות. גישה זאת מאפשרת לראות בנות לא רק כקורבן אילם אלא גם כמשתתפות פעילות בשגרה הבית ספרית המתאפיינת באלימות ואי שוויון. ההזדקקות לכוח הפיזי וחציית קווי הזהות המגדרית מהוות אסטרטגיה מושכלת של הישרדות.

מחקרים קודמים וגם מחקרים שנעשו על ידינו הצביעו על ריבוי אופני ההטרדות הפיזיות והמילוליות שחוות הבנות בבית הספר. לאלימות בין התלמידים לבין עצמם יש להוסיף גם את האלימות שהן חווים מצד המורים. בתי ספר דרום אפריקאיים הינם באופן מסורתי מקום של אלימות שבו ענישה פיסית היא פרקטיקה נפוצה (למרות שהיא נאסרה על ידי החוק). גם בבית הספר בו נערך המחקר קרו מקרים של ענישה פיסית, בין היתר, ענישת ילדים בגילאי 6-7, כאשר הענישה הפיסית אינה מאפיינת תחום גברי בלעדי אלא מבוצעת גם על ידי המורות..

מעגלי האלימות בהם מעורבות תלמידות מתוארים היטב על ידי אחת מהן: "זאמה הכתה את אמנדה ואז אמנדה התלוננה בפני המורה (אישה) ואז המורה הכתה את זאמה, אבל אז זאמה הכתה את אמנדה אחרי השיעורים ואז אמנדה אמרה אותה למורה (גבר), אז הוא הכה את זאמה ולכן זאמה הכתה את אמנדה בהפסקה ולכן אני הכיתי את זאמה ואז זאמה בכתה".

האלימות מהווה חלק אינהרנטי בחיי היום יום של בנות רבות. הן מנסות להתחמק ממנה, אך הן גם מנהלות משא ומתן סביבה בהקשר החברתי הרחב שמגדיר את זהויותיהן כבנות. האלימות, בנוסף להיותה אמצעי חשוב במאבק על ההישרדות, מהווה גם דרך מילוט ממגבלות הזהות הנשית. המחקר מראה כי הבנות החזקות שזוכות למעמד, בין היתר, בזכות השימוש באלימות, חוצות את הגבולות המגדריים של חברויות ויוצרות יחסי ידידות גם עם בנים, וזאת על רקע סביבה המנוגדת באופן מובהק לפיתוח שוויון מגדרי. יש לציין כי כאשר בנות מאמצות אסטרטגיה של אלימות על מנת להקנות לעצמן סמכות וכוח גם בקרב בנות וגם בקרב בנים, הרי הן מודעות היטב לבחירתן באסטרטגית הישרדות של בנים. אחת הבנות האלה אומרת: "בנות לומדות זאת מהבנים... המורה אומרת שבנים ברנשים ואסור לנו ללמוד מהם. אבל בנות מרביצות".

ובכן, הבנות שיודעות להרביץ מחזקות את עמדות הכוח שלהן על רקע הזהויות הנשיות המסורתיות. באווירה השוררת בבית הספר אין להן מה להפסיד מהשימוש באלימות, הדבר יכול רק להועיל להן במאבק על המשאבים המוגבלים החיוניים להישרדות. הדבר גורם ליצירת קבוצות כאשר בנות חלשות מצדדות בבת חזקה שמסוגלת להגן עליהן. קבוצות אלה מהוות משאב חשוב במאבקי ההישרדות. יש להבין כי מדובר, בין היתר, בגישה למשאב כה בסיסי כמו אוכל. החברות בקבוצה מתחלקות בינן לבין עצמן באוכל ומסמנות את הבנות ה"אחרות". בשגרה הבית ספרית ארוחת הצהריים המשותפת הופכת לריטואל מכונן ומסמלת את כריתת הברית. היחסים סביב הארוחה מהווים מפתח לחברויות ולהדרה. אחד הסימנים הבולטים של שדרוג המעמד של "בת מרביצה" הייתה השתתפותה בארוחת צהריים בחבורת הבנים. יחד עם זאת, גם הבנות המרביצות מודעות היטב למוגבלויותיהן כבנות דרום-אפריקאיות ולפגיעותן מצד אלימות פיזית ומינית. לכן, האלימות שלהן מתפתחת בתחומי גבולות המרחב המוגדר על ידי האלימות הגברית או האיום של האלימות הזאת. כך נוצרת אינטראקציה מורכבת ודינאמיקה של כוח וההדרה.

לסיכום ניתן לומר כי המחקר שלנו מאפשר לראות את חד הצדדיות של התפישה הרווחת של אלימות כמאפיינת בנים בבתי הספר התיכוניים. ראינו כי אלימות מהווה אסטרטגית הישרדות השזורה בתוך הדינאמיקה החברתית הבסיסית כבר בבית הספר היסודי, וכי השימוש באמצעי זה לא מוגבל לבנים. הבנות מהוות אמנם קורבן של אלימות הבנים, אך מעבר לכך ומתוך מעמד הקורבן הפסיבי, הן עצמן מאמצות את האסטרטגיה של אלימות, ומשתמשות באמצעי זה על מנת להבטיח גישה למשאבים כמו כוח, ידידות, כבוד ואוכל. כך הן חוצות את קווי הזהות המגדרית הקבועה. תוצאות המחקר מאפשרות להרחיב את תפישתנו אודות דפוסי האלימות המגדריים הנפוצים בבתי הספר וסותרות את החלוקה הדיכוטומית בין הזהויות המגדריות של בנים ובנות בהקשר זה.